
ΔΕΛΤΙΟ ΤΥΠΟΥ
ΘΕΜΑ: Επιπλέον χρηματοδότηση 40 εκατ. € για τους Βρεφονηπιακούς – Παιδικούς Σταθμούς, ΚΔΑΠ & ΚΔΑΠ/ΜΕΑ
Πραγματοποιήθηκε σήμερα ευρεία σύσκεψη με τη συμμετοχή του Aναπληρωτή Υπουργού Οικονομικών κ. Χ. Σταϊκούρα, του Υφυπουργού Ανάπτυξης κ. Ο. Κωνσταντινόπουλου, του Υφυπουργού Εργασίας, Κοινωνικής Ασφάλισης και Προνοίας κ. Β. Κεγκέρογλου και αντιπροσωπείας της ΚΕΔΕ με επικεφαλής τον Πρόεδρό της , κ. Κ. Ασκούνη, και του Διευθύνοντος Συμβούλου της ΕΕΤΑΑ κ. Ι. Μέξη, με θέμα την κάλυψη των αυξημένων αιτήσεων για τη φιλοξενία των παιδιών στους Βρεφονηπιακούς και Παιδικούς Σταθμούς, στα ΚΔΑΠ και στα ΚΔΑΠ/ΜΕΑ του προγράμματος «Εναρμόνιση Οικογενειακής και Επαγγελματικής Ζωής».

Κατά τη διάρκεια της σύσκεψης και αφού εκτιμήθηκε ότι, με τον υφιστάμενο προϋπολογισμό των 160 εκατομμυρίων ευρώ, ένας σημαντικός αριθμός παιδιών θα έμενε εκτός Παιδικών Σταθμών, αποφασίστηκε να διατεθεί επιπλέον χρηματοδότηση 40 εκατομμύρια ευρώ.

Με την αύξηση της χρηματοδότησης αυτής η ΚΕΔΕ εκτιμά ότι καλύπτεται το σύνολο των διαθέσιμων θέσεων που προσφέρουν οι Δημοτικοί και Ιδιωτικοί Σταθμοί, τα ΚΔΑΠ και τα ΚΔΑΠ/ΜΕΑ,.

Να επισημάνουμε ότι με τη  συμφωνία αυτή καλύπτονται 89.000 θέσεις για την περίοδο 2014-15,  έναντι 68.000 θέσεων της περιόδου 2013-14, 57.000 θέσεων της περιόδου  2012-13 και 43.000 θέσεων της περιόδου 2011-12.

Με την υπεύθυνη, τεκμηριωμένη και επίμονη στάση και θέση της, η ΚΕΔΕ κατόρθωσε να πείσει την Κυβέρνηση για την αναγκαιότητα εξασφάλισης των επιπλέον πόρων και ως εκ τούτου εκφράζει την ικανοποίησή της για την θετική κατάληξη των προσπαθειών της. 

Όμως, μετά τα παραπάνω γίνεται σαφές ότι για αυτές τις κοινωνικές δομές που αφορούν στην ευαίσθητη προσχολική ηλικία επιβάλλεται να εξευρεθεί μόνιμη και σταθερή λύση.

